Volodymyr Zelenskyi

Volodymyr Oleksandrovytš Zelenskyi (, s. 25. tammikuuta 1978 Kryvyi Rih, Ukrainan SNT, Neuvostoliitto) on Ukrainan presidentti, joka aloitti virassaan toukokuussa 2019. Zelenskyi on koulutukseltaan lakimies, mutta ennen presidentiksi valintaansa hän on toiminut koomikkona, käsikirjoittajana, näyttelijänä ja ohjaajana.

Tausta
Zelenskyi syntyi Etelä-Ukrainassa juutalaiseen perheeseen. Hänen äidinkielensä on venäjä, ja hän rupesi opiskelemaan ukrainaa vasta vuonna 2017. Hänen isänsä on kybernetiikan professori ja äiti insinööri. Lapsena hän asui neljä vuotta Mongoliassa Erdenetissä, jossa hänen isänsä työskenteli.

Zelenskyi valmistui oikeustieteilijäksi Kiovan kansallisen taloustieteen yliopiston toimipisteestä Kryvyi Rihssä, mutta ei ole kahden kuukauden harjoittelua lukuun ottamatta työskennellyt päätoimenaan juristina. Sen sijaan hän keskittyi sittemmin viihdealalle. Zelenskyin perheeseen kuuluvat vaimo Olena, tytär Oleksandra ja poika Kyrylo.

Zelenskyi on perustanut Kvartal 95 -tuotantoyhtiön, joka on tuottanut useita menestyssarjoja ja järjestää komediakiertueita. Hän on tullut kuuluisaksi televisiosarjasta Kansan palvelija (). Siinä hän esittää historianopettaja Vasyl Holoborodkoa, joka valitaan sattumalta maan presidentiksi. Ennen politiikkaan lähtöään Zelenskyi toimi myös ääninäyttelijänä, esimerkiksi suositun karhu Paddingtonin äänenä elokuvan Paddington 2 ukrainankielisessä versiossa.

Zelenskyista on tullut vauras: hän ilmoitti omaisuusilmoituksessa omistavansa kuusi asuntoa Ukrainassa ja yhden Lontoossa. Lisäksi hänellä tiettävästi on 3,8 miljoonan euron arvoinen 15-huoneinen huvila Italiassa Forte dei Marmiassa.

Pandoran paperit -tietovuodossa paljastui, että Zelenskyi oli osallinen salaisessa veroparatiisiyhtiöiden ketjussa, jonka kautta hän omisti mm. kiinteistöjä. Muutamaa kuukautta ennen valintaansa presidentiksi Zelenskyi siirsi omistuksensa ystävälleen, josta pian tuli presidentin neuvonantaja. Omistuksen tuottamat osingot maksettiin kuitenkin edelleen Zelenskyin vaimon tilille.

Äidinkielensä venäjän lisäksi Zelenskyi osaa sujuvaa ukrainaa ja englantia.

Politiikka

Juristi Zelenskyi rekisteröi joulukuussa 2017 esittämänsä televisiosarjan mukaisesti nimetyn puolueen Sluha narodu ('Kansan palvelija'). Puoluetta oli perustamassa useita henkilöitä Zelenskyin johtamasta Kvartal 95 -tuotantoyhtiöstä. Esimerkiksi puolueen puheenjohtajaksi oli rekisteröitäessä merkitty Kvartal 95 -yhtiön juristi Ivan G. Bakanov.

Zelenskyin on epäilty olevan jonkinlaisessa riippuvuussuhteessa oligarkki Ihor Kolomoiskyiin. Zelenskyin sarjaa on esitetty tämän omistamalla 1+1-kanavalla. Kolomoyskyi on presidentti Petro Porošenkon kiivas vastustaja.

Zelenskyi oli ehdokkaana Ukrainan presidentinvaaleissa 2019 joulukuussa rekisteröimänsä Kansan palvelija -puolueen sitoutumattomana ehdokkaana. Zelenskyi sai ensimmäisellä kierroksella 30 prosenttia äänistä ja istuva presidentti Petro Porošenko 17 prosenttia. Ensimmäisellä kierroksella Zelenskyi ei kampanjoinut, julkaissut vaaliohjelmaa, antanut haastatteluja eikä osallistunut vaalikeskusteluihin.

Ennen toista äänestyskierrosta Zelenskyi ja Porošenko kohtasivat yhdessä vaaliväittelyssä. He syyttivät toisiaan hämäristä liiketoimista. Zelenskyin vaaliteema oli korruption vastustaminen, mutta hän puhui myös paljon Ukrainan sodan lopettamisesta. Toinen kierros käytiin heidän kesken 21. huhtikuuta 2019. Kun liki kaikki äänet oli laskettu (98,09 %), Zelenskyi johti 73 prosentin ääniosuudella.

Presidenttinä 
Zelenskyi astui virkaansa Ukrainan presidenttinä 20. toukokuuta 2019 ja ilmoitti heti virkaanastujaispuheessaan hajottavansa maan parlamentin. Samalla hän kertoi tulitauon saamisen Itä-Ukrainaan olevan hänen ensimmäinen tehtävänsä. Ukrainan parlamenttivaaleissa heinäkuussa 2019 Zelenskyin Kansan palvelija -puolue sai enemmistön. Puolue sai Verh’ovna Radan 450 paikasta 251.

Presidentiksi noustuaan Zelenskyi nosti vanhoja liittolaisiaan valta-asemiin. Ivan Bakanovista, lapsuudenystävästä ja Kvartal 95 -tuotantoyhtiön johtajasta, tuli Ukrainan turvallisuuspalvelun johtaja. Kansan palvelija -sarjan tuottajasta Serhi Šefiristä tuli presidentin tärkein avustaja.

Zelenskyi tapasi joulukuussa 2019 Pariisissa ensimmäisen kerran Venäjän presidentti Vladimir Putinin, ja he sopivat muun muassa tulitauosta, vankien vaihdosta ja uusien rajanylityspaikkojen luomisesta. Suuria poliittisia kysymyksiä ei kuitenkaan käsitelty. Näitä ovat Venäjän ja sen tukemien joukkojen vetäminen pois Itä-Ukrainasta ja vaalien järjestäminen. Kokousta pidettiin silloin merkittävänä, koska rauhanprosessi oli ollut täysin pysähdyksissä yli kolme vuotta.

Vaalikampanjastaan lähtien Zelenskyi on syyttänyt edeltäjäänsä Petro Porošenkoa valonaroista liiketoimista. Hän ajoi läpi oligarkkilaiksi kutsutun määräyksen, jonka nojalla koottiin rekisteri varakkaista ihmisistä ja rajoitetaan näiden julkista toimintaa. Lain johdosta Porošenko luopui televisiokanavistaan. Porošenkoa vastaan nostettiin syytteet maanpetoksesta ja terrorismin tukemisesta.

Poliittisia kantoja 
Zelenskyin perustama Kansan palvelija -puolue on profiloitunut EU-myönteisenä puolueena ja helmikuussa 2022 Zelenskyi allekirjoitti virallisesti Ukrainan jäsenhakemuksen Euroopan unioniin. Yhdysvaltojen ja Kiinan käydessä kauppasotaa, Zelenskyi sanoi pyrkivänsä pidättäytymään puolueettomana asiassa ja sanoi mm., että ei näe Kiinaa geopoliittisena uhkana. Armenian ja Azerbaidžanin välisessä rajakonfliktissa vuonna 2020 Zelenskyi sanoi olevansa Azerbaidžanin puolella, mutta kannusti molempia osapuolia ratkaisemaan asian neuvottelemalla, jotta konflikti ei jäätyisi.

Sosiaalipoliittisissa kysymyksissä Zelenskyi kertoi vuonna 2019 kannattavansa muun muassa oikeutta aborttiin sekä lääkekannabiksen, uhkapelaamisen ja prostituution laillistamista.

Zelenskyi ei lähtökohtaisesti vastusta ukrainankieliselle sisällölle asetettuja kiintiöitä maan mediakentällä, mutta katsoi että kiintiöiden suuruutta voisi tarkastella. Hän ei myöskään halua Ukrainan tukahduttavan venäjänkielisiä taiteilijoita ja artisteja puhtaasti näiden kielen perusteella. Sen sijaan selkeästi Ukraina-vastaisilta henkilöiltä tulisi kieltää pääsy maahan.

Venäjän hyökkäys Ukrainaan 2022 
 

Vuonna 2014 alkaneessa Itä-Ukrainan sodassa alkoi uusi vaihe 22. helmikuuta 2022, kun Venäjä tunnusti Donetskin ja Luhanskin alueet itsenäiseksi. Zelenskyi piti kansalle puheen, jossa hän vetosi kuitenkin edelleen rauhan puolesta ja vaati länneltä selkeää tukea. Venäjä käynnisti laajemman aseellisen hyökkäyksen Ukrainaan 24. helmikuuta 2022. Zelenskyi vetosi suoraan Venäjän kansaan tv-puheessaan vain muutama tunti ennen Venäjän aloittamaa hyökkäystä. Venäjän hyökätessä kohti Kiovaa Zelenskyi julkaisi videoita, joilla hän osoitti pysyvänsä maansa pääkaupungissa. 

Sotatila on vaikeuttanut Zelenskyin poliittisia tavoitteita, sillä merkittävä osa Ukrainan verotuloista tulee oligarkkien omistamilta yhtiöiltä. Toisaalta Venäjän painostuksen takia oligarkeista tuli helmikuussa isänmaallisia ja Zelenskyin tärkeitä liittolaisia.

Kunnianosoitukset 
Zelenskyin suosio on noussut niin kotimaassa kuin ulkomaillakin Venäjän hyökkäyksen jälkeen. Myös Zelenskyin asenne ja johtamiskyvyt ovat yllättäneet monet ja lisänneet hänen arvostustaan. Joulukuussa hänet valittiin Time-lehden vuoden henkilöksi 2022.

  Valkoisen leijonan ritarikunta (Tšekki, 2022)
  Vesthardus-ritarikunta (Latvia, 2022)
  Vytautas Suuren ritarikunta (Liettua, 2022)
  Kunnialegioona (Ranska, 2023)

Lähteet

Kirjallisuutta 

 Genté, Régis & Siohan, Stéphane: Volodymyr Zelenskyi – sodan sankari. Suomentanut Jorma Penttinen & Susanna Tuomi-Giddings. Otava, 2022. ISBN 9789511456605
 Kulju, Mika: Zelenskyi – koko tarina. Readme.fi, 2022. ISBN 9789523734975
 Rudenko, Serhi: Zelenskyi – vapauden näyttämöllä. Suomentanut Eero Balk. Tammi, 2022. ISBN 9789520447298

Aiheesta muualla 

 Kansan palvelija -sarja Yle Areena

Ukrainalaiset juristit
Ukrainalaiset näyttelijät
Ukrainan presidentit
Vuonna 1978 syntyneet
Elävät henkilöt